Aquesta formació fa referència a la formació necessària que en matèria de prevenció de riscos laborals han de tenir les persones que duen a terme les diferents funcions que integren l'activitat preventiva.
D'acord amb les funcions que es vulguin dur a terme la normativa exigeix un determinat nivell de formació.
Existeixen tres nivells de formació: nivell bàsic, nivell intermedi i nivell superior.
El contingut formatiu de cadascun d'aquests nivells habilita per fer unes determinades funcions que comporten una determinada graduació de responsabilitat en tasques que comporten l'avaluació dels riscos així com en el desenvolupament de l'activitat preventiva.
La normativa de prevenció que reglamenta aquesta formació està constituïda fonamentalment per la Llei 31/1995, de 8 de novembre, de prevenció de riscs laborals i el Reial decret 39/1997, de 17 de gener, que aprova el Reglament de serveis de prevenció de riscos laborals.
FORMACIÓ EN PREVENCIÓ DE RISCOS LABORALS (PRL) DE NIVELL BÀSIC.
Disposar de personal amb formació específica en matèria de prevenció de riscos laborals que coneix les particularitats i el funcionament de l'empresa permet una gestió més eficaç i efectiva de la PRL, ja que facilita la immediatesa per exemple en la resolució de consultes bàsiques en matèria de prevenció de riscos laborals, contribueix a la sensibilització dels treballadors en l'acció preventiva i apropa la gestió de l'activitat preventiva als treballadors.
a) Formar part de la modalitat preventiva de l'empresa (treballador designat).
El nivell de formació en prevenció que ha de tenir el treballador designat per l'empresari per assumir les funcions de l'organització preventiva de l'empresa varia segons les accions preventives que calgui realitzar i que poden ser assumides amb les capacitats i aptituds aconseguides amb els nivells bàsic, intermedi i superior de formació en prevenció de riscos laborals, que estableixen els articles 35 al 37 del Reial decret 39/1997, de 17 de gener, pel qual s'aprova el Reglament dels serveis de prevenció.
Així, per exemple, les persones amb formació de nivell bàsic poden promoure els comportaments segurs i la correcta utilització dels equips de treball i protecció, fomentar l'interès i la cooperació dels treballadors en l'acció preventiva, així com altres funcions específiques.
b) Fer d'interlocutor amb el servei de prevenció.
L'externalització total de la gestió de l'activitat preventiva dificulta considerablement la integració de la prevenció a l'empresa.
Una de les possibles solucions és disposar de personal de plantilla que faci d'interlocutor amb el servei de prevenció.
Aquest personal propi de l'empresa, amb funcions preventives específiques i complementàries a la seva activitat professional, hauria de comptar com a mínim amb una formació de nivell bàsic.
Per poder actuar com a recurs preventiu, cal disposar com a mínim de la formació de nivell bàsic.
En tot cas, és a l'avaluació de riscos laborals o al pla de seguretat i salut (en el cas d'obres de construcció) on s'estableix la forma en què s'ha de portar a terme la presència dels recursos preventius.
Aquests documents també han d'especificar els requisits de capacitat i, per tant, de formació, que han de tenir les persones que actuen com a recurs preventiu per poder realitzar les funcions que tenen encomanades, en funció de la naturalesa i gravetat del risc en cada cas concret.
D'altra banda, el contingut específic de la formació que ha de proporcionar l'empresari als delegats de prevenció no l'estableix la normativa, però s'ha entès amb caràcter general que ha de ser, com a mínim, el del nivell bàsic.
En tot cas la formació ha de ser suficient i adequada perquè els delegats de prevenció disposin dels coneixements tècnics, la competència i les habilitats necessàries que els permetin desenvolupar les funcions de vigilància i control, així com la resta de funcions que tenen assignades.
A l'apartat de preguntes freqüents podeu trobar més informació en relació amb la formació necessària per actuar com a delegat de prevenció:
Modalitats d'obtenció de la certificació de nivell bàsic.
La formació de nivell bàsic la regula l'article 35 del Reial decret 39/1997, de 17 de gener, pel qual s'aprova el Reglament dels serveis de prevenció, i en determinats convenis col·lectius (com per exemple als sectors de la construcció, el metall i la ferralla).
L'annex IV del Reglament dels serveis de prevenció estableix el contingut mínim del programa de formació per al desenvolupament de les funcions de nivell bàsic, que inclou:
El desenvolupament d'aquest programa ha de tenir una durada no inferior a 50 hores, en el cas d'empreses que desenvolupin alguna de les activitats incloses a l'Annex I del Reglament dels serveis de prevenció, o de 30 hores en la resta de casos.
Com s'ha dit anteriorment alguns convenis estableixen especificitats en aquesta matèria i per tant aquesta durada de la formació pot variar en funció d'allò establert en el conveni que sigui d'aplicació.
Per exemple, el Conveni de la construcció regula el contingut formatiu del curs de nivell bàsic de prevenció en la construcció, que té una durada mínima de 60 hores.
• Mitjançant un curs específic de nivell bàsic.
La formació de nivell bàsic la pot certificar un servei de prevenció o una entitat, pública o privada, amb capacitat per desenvolupar activitats formatives específiques en prevenció de riscos laborals.
A més a més, hi ha altres vies per les quals també s'obté la capacitació per desenvolupar les funcions de nivell bàsic, que són a través de la formació professional.
Les persones que disposen de qualsevol dels títols que regula la Llei orgànica d'educació (LOE) d'FP, tant de grau mitjà com superior, estan habilitades per desenvolupar les funcions de nivell bàsic.
Aquests tècnics poden acreditar que disposen de la formació corresponent al nivell bàsic mitjançant el títol del cicle formatiu, sense que sigui necessària una acreditació específica.
Cal destacar, a més, que els cicles formatius d'FP de l'àmbit de la construcció capaciten per desenvolupar les funcions de nivell bàsic corresponents a l'apartat A de l'annex IV del Reial decret 39/1997, i que aquesta formació compleix amb els criteris que estableix el VI Conveni col·lectiu general del sector de la construcció.
En canvi, només alguns dels cicles formatius d'FP que regula la Llei orgànica general del sistema educatiu (LOGSE) habiliten per desenvolupar les funcions de nivell bàsic.
En aquests casos, el centre docent emet un certificat específic per acreditar aquesta capacitació.
Les persones que disposen de mòduls formatius o unitats formatives dels certificats de professionalitat estan habilitades per desenvolupar les funcions de nivell bàsic.
Podeu consultar aquí la relació de mòduls formatius o unitats formatives de certificats de professionalitat que inclouen la formació bàsica en prevenció de riscos laborals.
Així mateix habilita per desenvolupar les funcions de nivell bàsic el diploma que certifica l'assistència amb aprofitament emès pel Servei Públic d'Ocupació de Catalunya que inclogui el mòdul de formació complementària obligatòria FCOS02 Bàsic de prevenció de riscs laborals de 30 hores.
A qualsevol servei de prevenció o entitat, pública o privada, amb capacitat per desenvolupar activitats formatives específiques en prevenció de riscos laborals, que ofereixi aquesta formació.
Atesa la imprecisió de la norma que regula aquesta matèria quant als requisits que han de reunir les entitats que vulguin acreditar aquesta formació, l'Institut Català de Seguretat i Salut Laboral entén per capacitat l'aptitud, suficiència i coneixements per ensenyar prevenció de riscos laborals, amb experiència professional suficient en cadascuna de les matèries que s'imparteixen.
Així, tindrien capacitat per acreditar-la les entitats (persones jurídiques o persones físiques amb treballadors) que disposin de personal que reuneixi aquests requisits.
Des del punt de vista dels recursos materials, hauria de comptar amb els mitjans i elements de suport necessaris per realitzar tasques formatives, així com amb el material didàctic i tota la infraestructura imprescindible per garantir l'eficàcia de la seva gestió (registre, còmput d'hores d'assistència, programes formatius, programació d'activitats, etc.).
No és necessària cap autorització de les entitats per part de l'autoritat laboral.
FORMACIÓ EN PREVENCIÓ DE RISCOS LABORALS (PRL) DE NIVELL INTERMEDI.
Disposar de personal amb formació en matèria de prevenció de riscos laborals i, especialment, de nivell intermedi millora la gestió i la qualitat de la PRL, així com la integració de la prevenció a tots els àmbits i les activitats de l'empresa, ja que aquest treballador pot:
Tenir a l'empresa una persona amb coneixements específics de prevenció que coneix les particularitats i el funcionament de l'empresa permet una gestió més eficaç i efectiva de la PRL.
Cal recordar que la integració de la prevenció en totes les activitats i en tots els nivells jeràrquics de l'empresa és una de les obligacions que la Llei 31/1995, de 8 de novembre, de prevenció de riscos laborals atribueix a l'empresari.
Gestionar la prevenció de manera integrada reverteix en la millora de les condicions en seguretat i salut laboral dels treballadors i, consegüentment, pot reduir la sinistralitat laboral.
Un dels mecanismes que contribueixen a aquesta integració és que totes les empreses disposin de personal propi (recursos propis) amb formació específica per al desenvolupament de funcions preventives.
Aquest fet és clau en el cas de la petita i mitjana empresa (PIME), un tipus d'empresa que és majoritària en el teixit empresarial català, atès que les repercussions productives i econòmiques que poden suposar els accidents i les malalties laborals marquen una feble frontera entre l'èxit i el fracàs, i sobrepassar-la amb costos innecessaris pot representar el tancament de l'organització empresarial.
A les pimes, ateses les seves característiques empresarials en relació amb els recursos econòmics i de personal, l'absència d'un treballador per baixa o accident pot fins i tot aturar una línia sencera de producció, per falta de personal substitut o amb formació específica adient.
Per aquest motiu, és imprescindible una gestió preventiva acurada i eficaç, a la qual pot contribuir de manera important el personal propi sensibilitzat amb els problemes i dificultats de l'empresa, i amb coneixement real de l'organització.
A continuació, s'exposa el que pot fer o no un tècnic de nivell intermedi, entenent que les activitats que no pugui dur a terme un treballador designat amb aquesta formació s'han de concertar amb un servei de prevenció aliè:
Sempre que no sigui obligatori constituir un servei de prevenció propi, qualsevol empresa pot adoptar aquesta modalitat d'organització preventiva.
L'únic requisit que s'exigeix als treballadors designats és que tinguin la capacitat necessària per desenvolupar les activitats preventives que se'ls encomanen, d'acord amb el que estableix el capítol VI del Reglament dels serveis de prevenció.
No es requereix expressament l'exclusivitat i, per tant, aquests treballadors poden compatibilitzar les activitats preventives amb altres feines ordinàries.
El nombre de treballadors designats, com també el temps de què disposin per a l'execució de la seva activitat i els mitjans que l'empresari posi a la seva disposició, han de ser els necessaris per complir adequadament amb les seves funcions.
Mentre les autoritats competents en matèria educativa no determinessin les titulacions acadèmiques ni les professionals corresponents a la formació mínima assenyalada a l'article 36 del Reial decret 39/1997, de 17 de gener (nivell intermedi), la disposició transitòria tercera d'aquest Reial decret establia la possibilitat d'acreditar la formació preventiva de nivell intermedi (amb una durada no inferior a 300 hores del programa que estableix l'annex V d'aquest Reial decret) a través d'un certificat expedit per una entitat pública o privada que tingués capacitat per desenvolupar activitats en aquesta matèria i estigués acreditada per l'autoritat laboral competent.
En data 21 de novembre de 2001, l'autoritat educativa va publicar el Reial decret 1161/2001, de 26 d'octubre, pel qual s'estableix, com a títol corresponent a estudis de formació professional, el títol de Tècnic Superior de Prevenció de Riscos Professionals, amb una durada de 2.000 hores, amb caràcter oficial i validesa per a tot el territori nacional, que faculta per exercir les funcions de nivell intermedi que defineix el Reial decret 39/1997, de 17 de gener.
Per tant, actualment, la formació de nivell intermedi s'imparteix a través de la formació professional amb el títol Tècnic Superior en Prevenció de Riscos Professionals.
No obstant això, tots els tècnics de prevenció de riscos laborals que abans de l'entrada en vigor del Reial decret 337/2010, de 19 de març, comptaven amb el certificat de formació necessària per exercir de tècnic en prevenció de riscos laborals, segueixen tenint plena capacitat per exercir les seves funcions.
Per tant, l'establiment de cicles formatius i la titulació universitària oficial en prevenció de riscos laborals, que actualment són la via per obtenir els títols de tècnic en prevenció de riscos laborals (nivell intermedi i nivell superior, respectivament), no implica en cap cas que els tècnics que ja ho eren abans de l'entrada en vigor del Reial decret 337/2010 hagin de convalidar la seva formació.
La formació de nivell intermedi s'imparteix a través del cicle de grau superior de formació professional amb el títol Tècnic Superior en Prevenció de Riscos Professionals (CFGS PRP - 2.000 hores).
Les vies per obtenir el títol de formació professional de grau superior en prevenció de riscos professionals són les que estan recollides en el quadre següent:
Prevenció de riscos professionals:
Serveis d'assessorament i reconeixement:
Prevenció de riscos laborals en la formació professional dual:
http://treball.gencat.cat/ca/ambits/seguretat_i_salut_laboral/organitzacio_gestio_activitat_preventiva/fp_dual_i_prl/
El Departament d'Ensenyament, per obtenir la titulació corresponent al grau superior de prevenció de riscos professionals, preveu la possibilitat que cadascun dels centres educatius que imparteixen el cicle puguin fer, a través d'aquest servei, un reconeixement acadèmic dels aprenentatges de la persona interessada que ha adquirit amb l'experiència laboral o en les activitats socials i que estan relacionats amb la prevenció de riscos laborals.
El servei d'assessorament, quant a la formació professional, té per objectiu definir i orientar un itinerari formatiu i professional de la persona interessada per aconseguir-ne millorar la qualificació.
Durant el procés d'assessorament, que es desenvolupa al llarg de 2 o 3 sessions presencials en un centre educatiu autoritzat pel Departament d'Ensenyament, la persona interessada aporta tota la documentació de què disposa perquè se li valori l'expedient formatiu i laboral.
Com a resultat del procés, aquesta obté un informe d'assessorament que conté l'itinerari personalitzat que ha de seguir, amb les recomanacions per dur-lo a terme.
Els destinataris d'aquesta modalitat són persones amb experiència laboral i formació prèvia que estan interessades a millorar la seva qualificació i que volen rebre assessorament personalitzat per aconseguir-ho.
El servei que fa el reconeixement acadèmic dels aprenentatges assolits mitjançant l'experiència laboral o les activitats socials, s'adreça a les persones que volen tenir un reconeixement acadèmic dels aprenentatges adquirits amb l'experiència laboral o en activitats socials relacionats amb un determinat cicle formatiu.
Una junta de reconeixement avalua la persona interessada.
Aquesta junta està integrada per dos professors del cicle formatiu i es constitueix en el centre educatiu.
La junta analitza l'informe d'assessorament, obtingut mitjançant el servei d'assessorament, i els altres documents que aporta la persona interessada en relació amb les unitats formatives o els crèdits que vol que se li reconeguin.
També la cita per fer-li una entrevista de contrastació i valorar, de forma col·legiada, els aprenentatges assolits mitjançant l'experiència laboral o les activitats socials.
Si la junta reconeix acadèmicament determinades unitats formatives o crèdits, el centre emet un certificat parcial amb valor acadèmic.
Posteriorment, si es vol obtenir el títol del cicle corresponent i convalidar les unitats formatives o crèdits (reconeguts), cal matricular-se, totalment o parcial, en el cicle formatiu corresponent, i acreditar els requisits acadèmics d'accés que s'estableixen per als cicles formatius de grau intermedi o superior, segons correspongui.
La convalidació de les unitats formatives o crèdits certificats en els centres del Departament d'Ensenyament és gratuïta.
Si es completa un crèdit, una unitat formativa o un mòdul d'un cicle formatiu a través del reconeixement acadèmic, cal anotar "convalidat" a l'expedient acadèmic.
Aquesta mesura flexibilitzadora de la formació professional permet potenciar que treballadors que han estat o estan fent tasques relacionades amb la PRL, puguin assolir el cicle formatiu amb més facilitat.
A continuació, es detallen els centres on es pot cursar el CFGS PRP (vegeu els enllaços corresponents):
Centres a on es pot cursar actualment el CFGS PRP
Departament de Treball, Afers socials i Famílies:
FORMACIÓ EN PREVENCIÓ DE RISCOS LABORALS (PRL) DE NIVELL SUPERIOR.
Pot exercir les funcions de nivell superior que es recullen a l'article 37 del Reial decret 39/1997, de 17 de gener, pel qual s'aprova el Reglament del serveis de prevenció, dins la seva especialitat o especialitats, tot tenint en compte que el capítol VI del Reial decret esmentat no imposa cap limitació pel que fa a l'àmbit territorial d'actuació.
a) Promoure, amb caràcter general, la prevenció a l'empresa i la seva integració.
c) Proposar mesures per al control i la reducció dels riscos d'acord amb els resultats de l'avaluació.
d) Desenvolupar activitats d'informació i formació dels treballadors, de caràcter general, a tots els nivells, i en les matèries pròpies de la seva àrea d'especialització.
e) Vetllar pel compliment del programa de control i reducció de riscos i efectuar personalment les activitats de control de les condicions de treball que tingui assignades.
f) La planificació de l'acció preventiva que cal desenvolupar en les situacions en què el control o la reducció dels riscos comporti efectuar activitats diferents que impliquin la intervenció de diversos especialistes i assumir les actuacions que calgui desplegar en casos d'emergència i primers auxilis.
g) Col·laborar amb els serveis de prevenció, si escau.
h) L'execució de les avaluacions de riscos el desenvolupament de les quals exigeixi:
L'establiment d'una estratègia de mesurament per assegurar que els resultats obtinguts caracteritzen efectivament la situació que es valora, o
Una interpretació o aplicació no mecànica dels criteris d'avaluació.
i) La vigilància i el control de la salut dels treballadors, d'acord amb el que assenyala l'apartat 3 d'aquest article (en els supòsits de formació en l'àmbit de medicina del treball).
No cal fer res, ja que la normativa ( Reial decret 337/2010, de 19 de març ) preveu que aquests tècnics i tècniques poden continuar exercint les seves funcions de nivell superior en prevenció de riscos laborals sense necessitat de fer cap convalidació.
Actualment, l'única via per poder exercir les funcions de tècnic/a superior de prevenció de riscos és tenir una titulació universitària oficial i disposar d'una formació mínima acreditada per una universitat amb el contingut que especifica el programa a què es refereix l'annex VI, el desenvolupament del qual ha de tenir una durada que no sigui inferior a 600 hores i una distribució horària adequada a cada projecte formatiu que respecti el que s'estableix a l'annex esmentat (modificació de l'apartat 2 de l'article 37 del Reial decret 39/1997, de 17 de gener, pel qual s'aprova el Reglament dels serveis de prevenció).
L'oficialitat dels estudis universitaris es pot consultar al Registre d'universitats, centres i títols (RUCT) o a la resolució corresponent de la Secretaria General d'Universitats en què es publiqui l'Acord de Consell de Ministres pel qual s'estableix el caràcter oficial dels estudis.
Finalment, cal tenir en compte que el cicle de grau superior de formació professional amb el títol de Tècnic/a Superior en Prevenció de Riscos Professionals habilita per treballar de tècnic/a de nivell intermedi en prevenció de riscos laborals i no de tècnic/a de nivell superior.
BOE 269, de 10 de novembre de 1995 (versió consolidada)
BOE núm. 71, de 23 de març de 2010
BOE núm. 260, de 30 d'octubre de 2007
BOE núm. 157, de 3 de juliol de 2006
BOE núm. 279, de 21 de novembre de 2001
BOE núm. 27, de 31 de gener de 1997
Registre d'universitats, centres i títols (RUCT)